Marijos Nekaltojo Prasidėjimo nacionalinė šventovė bazilika

**Marijos Nekaltojo Prasidėjimo nacionalinė šventovė bazilika** () – svarbiausia JAV Romos katalikų bažnyčia, nacionalinė šventovė, įsikūrusi sostinėje Vašingtone. Pastatyta visų Amerikos vyskupijų katalikų lėšomis. Iš šios bazilikos transliuojamos pagrindinės šv. Mišios didžiųjų katalikiškų švenčių proga.

Bazilika neturi savo parapijos bendruomenės, bet aptarnauja netoliese veikiantį Amerikos Katalikų universitetą, šalies Vyskupų konferenciją, joje vyksta Bažnyčios įvairių organizacijų iš visos šalies rengiamos pamaldos. Bazilika nepriklauso Vašingtono arkivyskupijai, todėl jos rektorių skiria pačios Vyskupų konferencijos įsteigtas komitetas.

Bazilikoje veikia nuolatinė ekspozicijų salė. Joje yra unikalių objektų, susijusių su JAV katalikų vaidmeniu visuotinės Bažnyčios gyvenime, II Vatikano susirinkimo įvykiuose. Baziliką lankantys piligrimai stengiasi pamatyti paskutinę popiežių nešiotą tiarą, kuri priklausė Pauliui VI, bei kitą simbolišką eksponatą – popiežiaus Jono XXIII stulą, kurią šis dėvėjo atidarydamas II Vatikano susirinkimą.

## Istorija

1847 m. JAV vyskupai kreipėsi į popiežių Pijų IX, prašydami paskelbti Švč. Mergelę Mariją Amerikos globėja. 1913 m. popiežius Pijus X  pritarė Amerikos vyskupų siūlymui pastatyti Nacionalinę baziliką, be to, skyrė piniginę paramą. Pasirengimas statyboms, lėšų surinkimas užtruko, todėl statyba prasidėjo tik 1920 m. Pirmosios šv. Mišios pradėtos aukoti jau po ketverių metų bazilikos kriptoje. Bazilikai užbaigti prireikė dar kitų 30 metų. Paskutinis architektūrinis elementas užbaigtas po to, kai centriniame Trejybės kupole buvo įrengta 24 t mozaika iš Venecijos stiklo – viena didžiausių tokio tipo mozaikų pasaulyje. 2017 m. gruodžio 8 d. Nekaltojo Prasidėjimo šventėje užbaigtą kupolą pašventino kardinolas Donald Wuerl.

Šventovę savo vizitais pagerbė paskutiniai popiežiai:
* 1990 m. popiežius Jonas Paulius II suteikė šiai šventovei Mažosios bazilikos statusą. 
* 2008 m. popiežius Benediktas XVI įteikė „Auksinę rožę“.
* 2015 m. popiežius Pranciškus kanonizavo šventuoju vienuolį Junípero Serra (1713–1784).

## Architektūra

Bazilika neobizantinio ir neoromaninio stiliaus. Jos interjerą puošia daugybės kupolų erdvės, dekoruotos mozaikomis, panašiai kaip Šv. Morkaus bazilikoje Venecijoje, tik daug didesnėmis. Mozaikos atspindi amerikietiškas katalikų personažų vaizdavimo tradicijas. Menininkas Jan Henryk De Rosen, kuris vadovavo šventovės puošybos komitetui, taip pat buvo atsakingas už daugelį jos dekoracijų, įskaitant didelės mozaikos kūrimą virš šiaurinės apsidės.

Bazilika yra didžiausia katalikų bažnyčia JAV, antra pagal aukštį Vašingtone. Bazilikos pastatas yra 152 m ilgio, 73 m pločio, 72 m aukščio iki kryžiaus ant kupolo. Pagrindinio (Trejybės) kupolo skersmuo yra tik 2 m mažesnis už Jungtinių Valstijų Kapitolijaus kupolą. Šventovė buvo pastatyta kaip viduramžių bažnyčia, su mūrinėmis plytų sienomis ir kolonomis vietoj šiuolaikinių struktūrinio plieno ir gelžbetonio konstrukcijų. Bazilika  skirta priimti 10 000 maldininkų, yra įrengti šiuolaikiniai patogumai, pavyzdžiui, kavinė rūsyje, paslėpta garso stiprinimo sistema visoje bazilikos erdvėje, oro kondicionieriai, apšildymas.

## Lietuvių koplyčia

Bazilikoje įrengta apie 70 įvairių tautų koplyčių, liudijančių katalikų bendruomenės etninę įvairovę. Pirmosios ir didžiausios jų yra įrengtos pagrindinėje bazilikos dalyje, o viena iš jų priklauso lietuvių bendruomenei.

## Galerija


Basilica of the National Shrine of the Immaculate Conception.jpg|Bazilika - neobizantinio stiliaus
Basilique du Sanctuaire National de l'Immaculée Conception-2.jpg|Apsidės pusė
Thou Art the Glory.JPG|Skulptūrinė grupė
Basilica National Shrine Immaculate Conception DC altar.JPG|Altorius
BlessedSacramentChapel.JPG|Tabernakulis
The Crypt SOOC (5406672770).jpg|Vienoje iš kriptų
Basilica of the Immaculate Conception (6644706951).jpg|Interjero puošyba
Basilica National Shrine Immaculate Conception DC 26.JPG|Vidaus erdvė
Basilica National Shrine Immaculate Conception DC 52.JPG|Interjero fragmentas
Our Lady of Czestochowa Chapel (Washington Basilica).JPG|Čenstakavos Dievo Motinos koplyčia
Basilica of the Immaculate Conception - Our Lady of Lebanon Chapel (6644890165).jpg|Libano Dievo Motinos koplyčia
Blessed Sacrament Chapel Washington Basilica.JPG|Šv. Sakramento koplyčia
Founder's Chapel (Washington Basilica) 01.JPG|Fundatoriaus koplyčia (vysk. Thomas J. Shahan sarkofagas)
Paul VI tiara.JPG|Ekspozicijoje – popiežiaus tiara ir stula


## Šaltiniai

## Nuorodos

* Oficiali svetainė